ผู้ถือหุ้น NOK ไฟเขียวใส่เงินเพิ่มทุน “นกสกู๊ต” 490 ลบ. เสริมแกร่งธุรกิจสายการบินโลว์คอส
ผู้ถือหุ้น NOK ไฟเขียวใส่เงินเพิ่มทุน "นกสกู๊ต" 490 ลบ. เสริมแกร่งธุรกิจสายการบินโลว์คอส
5 ต.ค. 2561

สืบเนื่องจากก่อนหน้านี้ นายปิยะ ยอดมณี กรรมการและประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า ที่ประชุมคณะกรรมการบริษัทวาระพิเศษได้มีมติอนุมัติการเข้าลงทุนเพิ่มเติมในสายการบินนกสกู๊ต และการเข้าทำรายการได้มาซึ่งสินทรัพย์ของบริษัทจดทะเบียนและรายการที่เกี่ยวโยงกัน
โดยลงทุนเพิ่มในสายการบินนกสกู๊ตจำนวน 490 ล้านบาท ผ่านบริษัท นกมั่งคั่ง จำกัด (ในฐานะบริษัทย่อยของ NOK) ซึ่งนกมั่งคั่งจะนำเงินที่กู้ยืมจากบริษัทเข้าลงทุนเพิ่มเติมโดยการซื้อหุ้นเพิ่มทุนในสายการบินนกสกู๊ต พร้อมกับกำหนดวันประชุมวิสามัญผู้ถือหุ้นในวันที่ 4 ตุลาคม 2561 เพื่อขอผู้ถือหุ้นพิจารณาอนุมัติ
ล่าสุดวานนี้ (4 ต.ค.61) NOK เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ที่ประชุมวิสามัญผู้ถือหุ้น ครั้งที่ 1/2561 ของบริษัทเมื่อวันที่ 4 ตุลาคม 2561 มีมติอนุมัติการเข้าลงทุนเพิ่มเติมในบริษัท สายการบินนกสกู๊ต จำกัด และการเข้าทำรายการได้มาซึ่งสินทรัพย์ ของบริษัทจดทะเบียน
สำหรับวาระนี้มีผู้ถือหุ้นและผู้รับมอบฉันทะเข้าร่วมประชุมเพิ่มขึ้นจากตอนเริ่มเปิด ประชุมจำนวน 1,182,408 หุ้น คิดเป็น 1,182,408 เสียง ส่งผลให้ในวาระนี้มีจำนวนเสียงของผู้ถือหุ้นที่เข้าร่วมประชุมและผู้ รับมอบฉันทะทั้งหมดจำนวน 1,703,609,003 เสียง โดยลงมติเห็นด้วย 1,702,984,317 เสียง ไม่เห็นด้วย 464,686 เสียง งดออกเสียง 160,000 เสียง
ด้านที่ปรึกษาทางการเงินเกี่ยวกับแผนเพิ่มทุนของสายการบินนกสกู๊ตให้ความเห็นว่า การเพิ่มทุนของสายการบินนกสกู๊ตจะช่วยสร้างโอกาสให้กับบริษัทในการขยายธุรกิจการบินราคาประหยัดมากขึ้น ด้วยการเพิ่มจำนวนรอบการบินและขยายเส้นทางการให้บริการ ซึ่งเป็นการสร้างเส้นทางที่เป็นจุดเชื่อมต่อทำให้ขยายต้นทางและปลายทางให้กับบริษัทได้